text: [{"text_idx": "#000000", "text": "\u12a0\u121b\u122d\u129b\u1275\u130d\u122d\u129bEnglish"}, {"text_idx": "#000003", "text": "Yaaddoo facaatii odeeffannoo sobaa fakkiiwwan tekinoloojii hubannoo namtolcheen hojjetaman uuman"}, {"text_idx": "#000004", "text": "Jabanni keessa jirru jabana hubannoo namtolcheeti. Kanaaf immoo dhuma bara darbee irraa eegalee faayidaarra oolaa kan jiru ChatGPT akkaasumas faayidaarra ooluu erga eegalee kan bubbule tekinoloojiin \u2018deepfake\u2019 agarsiistuudha."}, {"text_idx": "#000005", "text": "Tekinoloojiiwwan kunneen suur-sagalee namootaa akkeessuuf baay\u2019inaan faayidaarra oolaa turaniiru."}, {"text_idx": "#000006", "text": "Amma immoo suuraawwan tekinoloojiiwwan hubannoo namtolchee Midjarnii (Midjourney), Dall-E akkasumas Deep AI jedhamaniin hojjetaman miidiyaalee hawaasaa irratti bal\u2019inaan mul\u2019achaa jiru."}, {"text_idx": "#000007", "text": "Namni tajaajila intarneetii qabu kamiyyuu tekinoloojiiwwan kunneen ilaaluu fi haala salphaa ta\u2019een fayyadamuu danda\u2019a."}, {"text_idx": "#000008", "text": "Daqiiqaawwan muraasa keessattis fakkiiwwan suuraa sirrii fakkaatan uumuu danda\u2019a."}, {"text_idx": "#000009", "text": "Hundeessaa Opiyaan Anaaliitiks kan ta\u2019e Zalaalam Gizaachaw, Midjarniin maloota kalaqaa (creative methods) kan fayyadamu fi tekinoloojiiwwan namtolchee reefu faayidaarra oolaa jiran keessaa tokko ta\u2019uu hima."}, {"text_idx": "#000010", "text": "Kunis tekinoloojiiwwan kana dura faayidaarra oolaa turanfii wantoota akka mukaa, gamoo, saree fi kkf adda baasanii akka beekaniif leenji\u2019an fi \u2018facial recognition\u2019 jedhamanirra caalmaatti kan fooyya\u2019e fi dagaage akka ta\u2019e hima."}, {"text_idx": "#000011", "text": "\u201cTekinoloojiin yemmuu guddachaa deemu \u2018garagalchuu hin dandeenyuu?\u2019 jechuun ka\u2019an. Kana jechuunis barreeffama muuzii jedhu yoo laanneef fakkii muuzii kaasuu danda\u2019aa, barreeffama gamoo jedhu yoo laanneef fakkii gamoo kaasuu danda\u2019aa kan jedhura gahameera\u201d jedha."}, {"text_idx": "#000013", "text": "Zalaalam waan kana yeroo ibsu, \u201cnama \u2018qocaa magariisa naaf kaasi\u2019 jedhee ajajuuf hubannoon namtolchee Midjarnii qocaan maala akka ta\u2019e ni beeka, halluus ni beeka, kanaaf giraafiksii kompiitaraatti fayyadamuun fakkii qocaa halluu magariisa qabu kaasa jechuudha\u201d jedha."}, {"text_idx": "#000014", "text": "Tekinoloojiiwwan hubannoo namtolchee kunneen sadarkaa guddinaa dhalli namaa irra gahe kan agarsiisan ta\u2019anillee yaaddoon isaan uumanillee guddaa ta\u2019uu ogeeyyiin tokko tokko ni himu."}, {"text_idx": "#000015", "text": "Kunis tekonoloojiiwwan kunneen harka namoota heddu galuun isaanii carraan odeeffannoo sobaaf saaxilamuu keenya akka guddatu kan taasisudha kan jedhudha."}, {"text_idx": "#000017", "text": "Torbee darbe keessammoo Awustiraaliyaatti kantiibaa magaala Hepbarn kan ta\u2019an Biriyaan Hud tekinoloojii waa\u2019ee isaanii odeeffannoo sobaa qoode jedhame ChatGPT himachuuf dhaadataniiru."}, {"text_idx": "#000019", "text": "Hundeessaa Opiyaan Anaaliitiks kan ta\u2019e Zalaalam yeroo ammaatti tekinoloojiiwwan hubannoo namtolchee ajaja barreeffamaan kennameef gara sagaleetti jijjiiran akkasumas wantoota socho\u2019an hojjechuu danda\u2019an hojjetamaa jiraachuu turtii Itoophiyaa Cheek walin taasiserratti himeera."}, {"text_idx": "#000020", "text": "Gama biraatiin ogeessa aartii mul\u2019ataa kan ta\u2019e Biniyaam Wandimaagany namoota fakkiiwwan garagaraa kaasuuf Midjarnii fayyadamaa jiran keessaa tokkodha."}, {"text_idx": "#000021", "text": "\u201cHojiileen tekinoloojiiwwan akka Midjarniin hojjetamaa jiran miidiyaaleef akkasumas namoota hojii odeeffannoo qulqulleessuu hojjetaniif qormaata kan ta\u2019an natti fakkaata\u201d jedha Biniyaam."}, {"text_idx": "#000022", "text": "\u201cSababnisaas yeroo ammaatti wanta agarru mara amanuu hin dandeenyu. Fakkeenyaaf \u2018deepfake\u2019 fayyadamuun nama barbaadde ergaa barbaadde akka dabarsetti fakkeessuu dandeessa. Haala kanaanis odeeffannoo dogongoraa tamsaasa\u201d jedha."}, {"text_idx": "#000023", "text": "Odeeffannoon dhuunfaa baay\u2019ee keenyaa intarneetiirra (online) kan jiru ta\u2019uu isaatiin tekinoloojichi odeeffannoo kunneen walitti qabuun odeeffannoo dogongoraa qopheessuu fi tamsaasuu kan danda\u2019u ta\u2019uusaa hima."}, {"text_idx": "#000024", "text": "Tekinoloojiin Midjarnii haaraa ta\u2019uu isaatiin odeeffannoo sobaafii dogongoraa gama tamsaasuutiin rakkoo baay\u2019ee uumuu akka danda\u2019u kan himu Zalaalam kaayyoon tekinoloojichaa garuu kana akka hintaane hubachuun akka barbaachisu dubbata."}, {"text_idx": "#000026", "text": "Haa ta\u2019u malee miidhaa tekinoloojiiwwan kunneen gama odeeffannoo sobaa tamsaasuun qabanif akka hin saaxilamneef of eeggannoo gochuun akka barbaachisu ogeeyyiin himu."}, {"text_idx": "#000029", "text": "Muudaan guddaan suuraawwan/fakkiiwwan tekinoloojiiwwan akka Midjarnii fi Dall-E fayyadamuun hojjetamanii harkarra waan ta\u2019eef naannoo harkaa suurichaa/fakkiichaa ilaaluunis faayidaa qabeessa."}, {"text_idx": "#000031", "text": "\u12eb\u1240\u1228\u1261\u1275\u1295 \u12e8\u130d\u120d \u1218\u1228\u1303 \u1260\u130d\u120b\u12ca \u1218\u1218\u122a\u12eb\u127d\u1295 \u1218\u1220\u1228\u1275 \u12a5\u1295\u1320\u1265\u1243\u1208\u1295::"}, {"text_idx": "#000032", "text": "Ispeen keessatti suuraawwan daa\u2019imman qullaa hubannoo namtolchee (AI) fayyadamuun hojjetaman rifaatuu uuman\nOdeeffannoon sobaa fi dogongoraa guddina sirna dimokiraasii Gaanaaf yaaddoo uumera jedhame\nSuuraan hiriira magaalaa Ambootti taasifame agarsiisa jechuun qoodamaa jiru dogongora\nDandeettii itti fayyadama miidiyaa fi gahee tamsa\u2019ina odeeffannoo sobaa ittisuu keessatti qabu"}, {"text_idx": "#000033", "text": "Ispeen keessatti suuraawwan daa\u2019imman qullaa hubannoo namtolchee (AI) fayyadamuun hojjetaman rifaatuu uuman"}, {"text_idx": "#000036", "text": "Dandeettii itti fayyadama miidiyaa fi gahee tamsa\u2019ina odeeffannoo sobaa ittisuu keessatti qabu"}, {"text_idx": "#000037", "text": "\u1260\u121b\u1285\u1260\u122b\u12ca \u12a0\u12cd\u1273\u1228 \u1218\u1228\u1266\u127b\u127d\u1295 \u12ed\u12a8\u1270\u1209\u1295"}]